উপজেলা নির্বাচন: দ্বিতীয় ধাপে ২০৫৫ মনোনয়নপত্র জমা
ষষ্ঠ উপজেলা পরিষদ নির্বাচনের দ্বিতীয় ধাপে ১৬০ উপজেলায় তিন পদে দুই হাজার ৫৫ জন মনোনয়নপত্র জমা দিয়েছেন।রোববার দ্বিতীয় ধাপের নির্বাচনে মনোনয়নপত্র জমা দেওয়ার শেষ দিনে নির্বাচন কমিশনের অতিরিক্ত সচিব অশোক কুমার দেবনাথ সাংবাদিকদের এ তথ্য জানান।এই ধাপে চেয়ারম্যান পদে ৭৩০ জন, ভাইস চেয়ারম্যান পদে ৭৬৩ জন এবং নারী ভাইস চেয়ারম্যান পদে ৫৬২ জন মনোনয়ন জমা দিয়েছেন।তফসিল অনুযায়ী, মনোনয়নপত্র বাছাই করা হবে ২৩ এপ্রিল। মনোনয়নপত্র বাতিলের বিরুদ্ধে আপিল করা যাবে ২৪-২৬ এপ্রিল। আপিল নিষ্পত্তি হবে ২৭-২৯ এপ্রিলের মধ্যে।মনোনয়নপত্র প্রত্যাহারের শেষ তারিখ ৩০ এপ্রিল। প্রতীক বরাদ্দ দেওয়া হবে ২ মে। প্রচার শেষে আগামী ২১ মে হবে ভোটগ্রহণ।গত ২১ মার্চ উপজেলা নির্বাচনের প্রথম ধাপের তফসিল ঘোষণা করা হয়। প্রথম ধাপে আগামী ৮ মে ১৫০ উপজেলায় ভোট হবে। এ পর্বে মনোনয়নপত্র জমা দিয়েছেন এক হাজার ৮৯১ জন।
শীর্ষ কর্মকর্তা ও মাঠ কর্মকর্তাদের নিয়ে সভাউপজেলা পরিষদ নির্বাচন সুষ্ঠুভাবে সম্পন্ন করার লক্ষ্যে প্রশাসন ও আইন শৃঙ্খলার সংশ্লিষ্ট  মন্ত্রণালয় ও বাহিনীর শীর্ষ  কর্মকর্তাদের নিয়ে মঙ্গলবার বসবে নির্বাচন কমিশন।ইসির উপ-সচিব মো. আতিয়ার রহমান ইতিমধ্যে সংশ্লিষ্টদের এ সংক্রান্ত চিঠি পাঠিয়েছেন।প্রধান নির্বাচন কমিশনার কাজী হাবিবুল আউয়ালের সভাপতিত্বে এ সভায় নির্বাচন কমিশনার, নির্বাচন কমিশন সচিবালয়ের সচিব ও সংশ্লিষ্ট কর্মকর্তারা উপস্থিত থাকবেন।জনপ্রশাসন মন্ত্রণালয়, জননিরাপত্তা বিভাগের সিনিয়র সচিব, মন্ত্রিপরিষদ বিভাগের (সমন্বয় ও সংস্কার) সচিব, স্থানীয় সরকার বিভাগের সচিব, মহাপুলিশ পরিদর্শক, বর্ডার গার্ড বাংলাদেশ/র‍্যাব/কোস্টগার্ড/আনসার ও ভিডিপি/ডিজিএফআই/এনএসআই, মহাপরিচালক ও অতিরিক্ত মহাপুলিশ পরিদর্শকে (এসবি) আমন্ত্রণ জানানো হয়েছে।এছাড়া নির্বাচন সুষ্ঠুভাবে সম্পন্ন করতে করণীয় নির্ধারণে সব জেলা প্রশাসক (ডিসি), পুলিশ সুপার (এসপি), বিভাগীয় কমিশনারসহ সংশ্লিষ্টদের সঙ্গে বৃহস্পতিবার বসবে নির্বাচন কমিশন।সব বিভাগীয় কমিশনার, রেঞ্জের উপ-মহাপুলিশ পরিদর্শক, জেলা প্রশাসক, আঞ্চলিক নির্বাচন কর্মকর্তা এবং পুলিশ সুপারদের উপস্থিতিতে বৃহস্পতিবার নির্বাচন কমিশন সচিবালয়ে এ সভা হবে।এবার ৮ মে, ২১ মে, ২৯ মে ও ৫ জুন - চার ধাপে উপজেলার ভোট হবে।

প্রশাসন ও আইন শৃঙ্খলাবাহিনীর কেন্দ্রীয় ও মাঠ কর্মকর্তাদের নিয়ে মঙ্গলবার ও বৃহস্পতিবার বসছে ইসি।